বিএনপি মহাসচিব বলেন, শনিবার রাতে মোহাম্মদপুরে সুজন সম্পাদক বদিউল আলমের বাসায় সরকারি দলের লোকেরা হামলা চালিয়েছে। এ সময় সেখানে ঢাকায় নিযুক্ত মার্কিন রাষ্ট্রদূত মার্শা ব্লুম বার্নিকাটও ছিলেন। মার্কিন যুক্তরাষ্ট্রের রাষ্ট্রদূত মার্শিয়া বার্নিকাটের ওপর হামলা দেশটির ওপর হামলার শামিল। তার বাসায় রাষ্ট্রদূত নৈশভোজে গিয়েছিলেন। তার আগেই সেখানে আওয়ামী সন্ত্রাসীরা জড়ো হয়েছিল। তিনি বের হলে তার ওপর হামলা চালানো হয়। এ হামলার সঙ্গে জড়িত আওয়ামী সন্ত্রাসীরা। তিনি হামলায় জড়িতদের চিহ্নিত করে আইনের আওতায় আনার জন্য সরকারের প্রতি আহ্বান জানান। মির্জা ফখরুল বলেন, বদিউল আলমের ওপর হামলা মুক্ত চিন্তার ওপর হামলা। এই হামলার ঘটনায় বিদেশে বাংলাদেশ সম্পর্কে খারাপ বার্তা যাবে। কূটনীতিকভাবে দেশ ক্ষতিগ্রস্ত হবে।